Maria Legioen vier 55 jaar - Society - Windhoek Express
Saturday, May 25th, 2019 07:37:00
Maria Legioen vier 55 jaar
22 October 2018 | Society
Vr. Gavin saam met tien lede van die Maria Legioen wat Donderdag hul 55ste herdenking op Rehoboth gevier het. Foto Boet Matthews
Vir 55 jaar beweeg hulle in die wingerd van die Here en soos die getroue dienaars van die Maria Legioen is, werk hulle oortyd om andere en veral hul God te dien.
Die handjievol vroue het op 17 Oktober – 'n dag voor hul 55ste herdenking – op Rehoboth die Heilige Mis by die Heilige Hart van Jesus Kerk gevier en wat deur vr. Gavin Atkins gelei is.
Die Maria Legioen mag dalk 'n klein getal vroue wees, maar hulle is groot in geloof en maak hul harte vir die Almagtige oop.
Die oud-voorsitter van die Maria Legioen, Hedwig Besser, het by navraag aan dié koerant gesê: "Ons was 'n paar vroue wat in 1963 op Rehoboth onder leiding van vr. Albert Redmann bymekaar gekom het. Vandag spog ons met twaalf lidmate en vier nuwelinge wat Woensdag tydens die Heilige Mis by ons opgeneem is en hul beloftes afgelê het. Die vier vroue is Sola Olivier, Kathy McKay, Maureen Jankowski en Sonja Cloete."
Vr. Gavin van Simonstad wat onlangs op Rehoboth aangekom het om vr. Raman te ondersteun, het in sy preek genoem dat die Maria Legioen vir 55 jaar standig kon bly te danke aan baie opoffering en toegewyde gebedsgees.
"Die lede is aangemoedig om in die gemeenskap betrokke te raak en bid en sorg vir hul priesters."
Tydens die Heilige Mis, het al die lede van die bediening na vore gekom en hul toewyding tot God hernu. Soos Maria, sê die vroue: "Ek is die diensmaagd van die Here."